Κοινωνικοί πράκτορες στη διάχυτη κοινωνική δικτύωση
Authors: Αλβέρτης Ιωσήφ 
Published: September 2021

Η Διάχυτη Κοινωνική Δικτύωση είναι ένας ανερχόμενος ερευνητικός χώρος που εισάγει χαρακτηριστικά Διάχυτης Πληροφορικής στον χώρο της Κοινωνικής Δικτύωσης, με στόχο τη βελτίωση της ψηφιακής κοινωνικής δικτύωσης μέσα από τη χρήση φορητών συσκευών. Ο σκοπός αυτής της διατριβής έχει διττή διάσταση: αρχικά τη μοντελοποίηση του χώρου της Διάχυτης Κοινωνικής Δικτύωσης κάτω από μία ενιαία μεθοδολογία που να μπορεί να επεκταθεί και να επαναχρησιμοποιηθεί εύκολα σε διαφορετικούς χώρους εφαρμογών, και ακολούθως την προτυποποίηση πρακτικών λύσεων Διάχυτης Κοινωνικής Δικτύωσης με χρήση προσωπικών ψηφιακών ιχνών σαν μηνύματα με στόχο τη δημιουργία δικτύων Κοινωνικών Πρακτόρων (ΚΠ) με διάχυτα χαρακτηριστικά, αλλά και την αλληλοεπίδραση με διάχυτες υπηρεσίες.Μία κοινή μοντελοποίηση των δεδομένων που αποθηκεύονται και των μηνυμάτων που ανταλλάσσονται μεταξύ των Κοινωνικών Πρακτόρων, σε συνδυασμό με έναν βαθμό προτυποποίησης των κανόνων κοινωνικής δικτύωσης σε κοντινή απόσταση με χρήση φορητών συσκευών, είναι τα πρώτα βήματα προς ένα πιο ανοικτό, διαλειτουργικό και χρηστο-κεντρικό οικοσύστημα λύσεων κοινωνικής δικτύωσης. Βασική επιδίωξη της εργασίας ήταν ανάπτυξη ενός νέου, παράλληλου περιβάλλοντος κοινωνικής δικτύωσης που θα επιτρέπει την ανάπτυξη νέων, καινοτόμων λύσεων που θα λειτουργούν επικουρικά και συνεργατικά των υπαρχουσών πλατφορμών ψηφιακής κοινωνικής δικτύωσης, με έμφαση στην κοντινή επικοινωνία, και όχι στην αντικατάσταση των τρεχουσών κεντρικών λύσεων. Εν τέλει η προτεινόμενη λύση έχει στοιχεία «φυσικο-ψηφιακότητας» (phygital) προκειμένου να μεταφέρει μία εμπειρία επαυξημένης πραγματικότητας, σε επίπεδο πληροφορίας, στην κοινωνική δικτύωση. Με άλλα λόγια να πραγματοποιείται η κοινωνική δικτύωση στο φυσικό χώρο με τη βοήθεια πληροφορίας από το ψηφιακό.Η επιστημονική συνεισφορά της διατριβής συνοψίζεται στα εξής τρία σημεία: (i) Σχετικά με τη μοντελοποίηση των ψηφιακών ιχνών στη Διάχυτη Κοινωνική Δικτύωση, η Θεωρία Δραστηριοτήτων χρησιμοποιήθηκε για τη μοντελοποίηση του χώρου και το συνδυασμό διαφορετικού τύπου ψηφιακών ιχνών προερχόμενων από διαφορετικές πηγές. Τα παραγόμενα μηνύματα μπορούν να χρησιμοποιηθούν είτε σαν αυτούσιο περιεχόμενο ή στην μορφή στατιστικής πληροφορίας που προστατεύει την ιδιωτικότητα του χρήστη, κατά την επικοινωνία με άλλους πράκτορες ή υπηρεσίες. (ii) Οι μοντελοποιημένες ρυθμίσεις ιδιωτικότητας αποτέλεσαν βασικό μέρος της σχεδίασης, με στόχο την προστασία της ιδιωτικότητας του χρήστη. Ενσωματώνοντας την έννοια του Χώρου Χρήστη στη σχεδίαση του ΚΠ, οι Πράκτορες στην κοινωνική δικτύωση μπορούν να λάβουν αποφάσεις που κάνουν τον χρήστη να νιώσει πιο άνετα με την τεχνολογία και τη λύση. (iii) Σχετικά με την αξιολόγηση λύσεων Διάχυτης Κοινωνικής Δικτύωσης χωρίς Κοινότητα, σχεδιάστηκε ένα τροποποιημένο μοντέλο ΤΑΜ, εξειδικευμένο στη Διάχυτη Κοινωνική Δικτύωση, για να διαχωριστεί η αξιολόγηση της γενικής έννοιας (δηλ. της πρόθεσης χρήσης) από τα συγκεκριμένα χαρακτηριστικά (δηλ. την πραγματική χρήση της τεχνολογίας).Τα πρακτικά αποτελέσματα που παραδίνονται είναι τα εξής τέσσερα: (i) Μία οντολογία Διάχυτης Κοινωνικής Δικτύωσης διαθέσιμη στον ιστότοπο www.personalsocialagent.com. (ii) Μία μοντελοποίηση της προγραμματιστικής διεπαφής, τόσο των αντικειμένων όσο και των μηνυμάτων. (iii) Ένα πρωτότυπο του Κοινωνικού Πράκτορα που υλοποιεί τρεις από τις προτεινόμενες λειτουργίες εμπορικής χρήσης, και βασίστηκε στην πρότερη και προοδευτική ανάπτυξη δύο άλλων πρωτοτύπων, ενός για συλλογή και παρουσίαση προσωπικών δεδομένων και ενός για τη σημασιολογική ενοποίηση αυτών κάτω από την οντολογία. (iv) Μία αξιολόγηση σε 200 ερωτηθέντες του χώρου της Διάχυτης Κοινωνικής Δικτύωσης υπό το πρίσμα του Κοινωνικού Πράκτορα.Συνοπτικά, στα πλαίσια της εργασίας εξήχθησαν τα εξής τέσσερα βασικά συμπεράσματα: (α) Τα κοινωνικά μέσα δικτύωσης στη σημερινή τους μορφή δεν επιτρέπουν για στρατηγικούς λόγους, παρά για τεχνολογικούς, την ενοποίηση του Κοινωνικού Ιστού. (β) Η διάχυτη κοινωνική δικτύωση που αποτελεί το πιο πρόσφατο στάδιο στην εξέλιξη των πλατφορμών κοινωνικής δικτύωσης, επιτρέπει την ανάπτυξη λύσεων παράλληλων στις υπάρχουσες πλατφόρμες, αλλά η επιστημονική έρευνα αδυνατεί να συνδυάσει λειτουργίες κοινωνικής δικτύωσης με διάχυτες λειτουργίες από πηγές δευτερεύουσας πληροφορίας. (γ) Ο προτεινόμενος Κοινωνικός Πράκτορας είναι μία τεχνολογία που μπορεί να υλοποιήσει το όραμα μίας ενοποιημένης Διάχυτης Κοινωνικής Δικτύωσης, με χρηστο-κεντρική σχεδίαση, ενιαία μοντελοποίηση και διαλειτουργικότητα, λειτουργίες αυτόματης δικτύωσης με άλλους πράκτορες, επεκτάσιμες λειτουργίες υπό το πρίσμα των ανθρωπίνων δραστηριοτήτων, και αποκεντρωμένες αρχιτεκτονικές. (δ) Ο προτεινόμενος Κοινωνικός Πράκτορας χρήζει της θεωρητικής αποδοχής των ερωτηθέντων, χωρίς να δείχνει τάση προς χρήση παρά μόνο από μία μειοψηφία χρηστών, η οποία μπορεί όμως να αποτελέσει την αρχική ομάδα-στοχος για ανάπτυξη μίας ευρύτερης λύσης.